MARTIN. "Diaľnica D1 medzi Košicami a Prešovom je pre nehodu osobného auta s kamiónom uzatvorená v oboch smeroch," hlásila Zelená vlna Slovenského rozhlasu v piatok popoludní 11. júna.
Vodič auta, ktorý nás viezol na premiéru do Slovenského komorného divadla v Martine, si vydýchol. Obmedzenie sa nás netýkalo, cesta z Bratislavy do Martina bola bez nehôd.
Navigácia však hlásila tradičné piatkové zápchy v Žiline, preto šofér zvolil dlhšiu trasu cez Nitru a Kremnicu. Chcel mať istotu, že premiéru stihneme. V Martine sa totiž divadlo začína už o 18.30 h.
Delegácia z Košíc šťastie nemala. Na premiéru inscenácie s názvom D1 (pracovný názov) napokon pre nehodu na D1 ani nedorazila.
A možno by sme to ani nemali dokončiť
Ak je na Slovensku mesto, ktoré naozaj súrne čaká na dokončenie aspoň časti diaľnice D1, je to práve Žilina. A s ňou Martin.
Nečudo, že inscenácia o nekonečnej stavbe slovenskej D1 vznikla práve v martinskom divadle. Hru napísal a režíroval umelecký šéf martinského divadla Lukáš Brutovský.